**สรุปแนวทางตามมติการประชุมคณะกรรมการการกระจายอำนาจให้แก่องค์กรปกครองส่วนท้องถิ่น
ครั้งที่ 4/2563 เมื่อวันพุธที่ 16 ธันวาคม 2563**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 **1. แนวทางการจัดสรรเงินอุดหนุนให้แก่องค์กรปกครองส่วนท้องถิ่น ปีงบประมาณ พ.ศ. 2565** 1.1 เห็นชอบแนวทางการจัดสรรเงินอุดหนุนให้แก่องค์กรปกครองส่วนท้องถิ่น ปีงบประมาณ พ.ศ. 2565 และให้ส่งให้สำนักงบประมาณและกรมส่งเสริมการปกครองท้องถิ่นดำเนินการในส่วนที่เกี่ยวข้อง ดังนี้

 1.1.1 ประเภทเงินอุดหนุน เงินอุดหนุนที่จัดสรรให้แก่องค์กรปกครองส่วนท้องถิ่น ให้แบ่งเป็น 2 ประเภท ได้แก่ เงินอุดหนุนทั่วไป และเงินอุดหนุนเฉพาะกิจ โดยจะต้องมีสัดส่วนเงินอุดหนุนทั่วไปมากกว่าเงินอุดหนุนเฉพาะกิจ

 1.1.2 การจัดสรรเงินอุดหนุนให้แก่องค์กรปกครองส่วนท้องถิ่นแต่ละประเภท ให้จัดสรรเงินอุดหนุนเป็น 3 กลุ่ม ได้แก่ กลุ่มที่ 1 กรุงเทพมหานคร กลุ่มที่ 2 เมืองพัทยา และกลุ่มที่ 3 องค์การบริหารส่วนจังหวัด เทศบาล และ องค์การบริหารส่วนตำบล โดยให้องค์กรปกครองส่วนท้องถิ่นแต่ละกลุ่มได้รับการจัดสรรเพิ่มขึ้นจากปีงบประมาณ พ.ศ. 2564 ในสัดส่วนที่เท่ากัน

 1.1.3 การจัดทำคำขอตั้งงบประมาณ

 1) ให้องค์กรปกครองส่วนท้องถิ่นที่เสนอขอตั้งงบประมาณโดยตรงและหน่วยงานที่เสนอขอตั้งงบประมาณเงินอุดหนุนให้แก่องค์กรปกครองส่วนท้องถิ่นเสนอตั้งงบประมาณที่สอดคล้องกับแผนยุทธศาสตร์ชาติ 20 ปี แผนปฏิรูปประเทศและแผนพัฒนาเศรษฐกิจและสังคมแห่งชาติฉบับที่ 12 (พ.ศ. 2560 - 2564)

 2) กรณีองค์กรปกครองส่วนท้องถิ่นที่เสนอคำขอตั้งงบประมาณไปยังสำนักงบประมาณโดยตรง

 2.1) กรุงเทพมหานครและเมืองพัทยา

 (1) ให้เสนอขอตั้งงบประมาณไปยังสำนักงบประมาณและให้สำนักงบประมาณพิจารณารายละเอียดงบประมาณที่เหมาะสมและอยู่ในกรอบวงเงินที่กรุงเทพมหานครและเมืองพัทยา ได้รับการจัดสรร

 (2) ให้ตั้งงบประมาณเงินอุดหนุนทั่วไปสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บภาษีที่ดินและสิ่งปลูกสร้างตามมติคณะรัฐมนตรี

 2.2) องค์การบริหารส่วนจังหวัด เทศบาลนคร เทศบาลเมือง ให้เสนอขอตั้งงบประมาณ โดยแบ่งเป็นเงินอุดหนุนทั่วไปและเงินอุดหนุนเฉพาะกิจ ดังนี้

 (1) เงินอุดหนุนทั่วไปตามอำนาจหน้าที่และภารกิจถ่ายโอน ซึ่งจัดสรรเพื่อให้องค์กรปกครองส่วนท้องถิ่นมีอิสระในการใช้จ่ายเงินตามความเห็นชอบของสภาท้องถิ่นให้จัดสรร โดยร้อยละ 30 จัดสรรเท่ากัน ร้อยละ 15 ตามจำนวนประชากร ร้อยละ 15 ตามพื้นที่ และร้อยละ 40 ผกผันตามรายได้ กรณี องค์กรปกครองส่วนท้องถิ่นใดได้รับการจัดสรรน้อยกว่าปีที่ผ่านมาให้ได้รับการจัดสรรเท่ากับปีที่ผ่านมา (2) เงินอุดหนุนทั่วไปที่กำหนดวัตถุประสงค์สำหรับใช้จ่ายเพื่อดำเนินภารกิจต่าง ๆ ให้ตั้งงบประมาณตามรายการที่เคยได้รับจัดสรร ตามเป้าหมายและความจำเป็นในการใช้เงิน

 (3) เงินอุดหนุนเฉพาะกิจ เป็นเงินอุดหนุนที่จัดสรรให้แก่องค์กรปกครองส่วนท้องถิ่นเพื่อดำเนินการตามวัตถุประสงค์ของเงินอุดหนุนแต่ละประเภท ให้ตั้งงบประมาณสำหรับรายการที่เคยได้รับจัดสรรตามเป้าหมายและความจำเป็นในการใช้จ่ายเงิน

 (4) กรณีเทศบาลนครและเทศบาลเมือง ให้ตั้งงบประมาณเงินอุดหนุนสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บภาษีที่ดินและสิ่งปลูกสร้างตามมติคณะรัฐมนตรี
 3) กรณีองค์กรปกครองส่วนท้องถิ่นที่เสนอขอตั้งงบประมาณผ่านกรมส่งเสริม การปกครองท้องถิ่น กระทรวงมหาดไทย ได้แก่ เทศบาลตำบลและองค์การบริหารส่วนตำบลโดยแบ่งเป็น เงินอุดหนุนทั่วไป และเงินอุดหนุนเฉพาะกิจ

/3.1) เงินอุดหนุน...

 -2-

 3.1) เงินอุดหนุนทั่วไปตามอำนาจหน้าที่และภารกิจถ่ายโอน ซึ่งจัดสรรเพื่อให้องค์กรปกครองส่วนท้องถิ่นมีอิสระในการใช้จ่ายเงินตามความเห็นชอบของสภาท้องถิ่น ควรตั้งงบประมาณเพิ่มขึ้นไม่น้อยกว่าร้อยละ 15 โดยร้อยละ 30 จัดสรรเท่ากัน ร้อยละ 15 ตามจำนวนประชากร ร้อยละ 15 ตามพื้นที่ และร้อยละ 40 ผกผันตามรายได้ กรณีองค์กรปกครองส่วนท้องถิ่นใดได้รับการจัดสรรน้อยกว่าปีที่ผ่านมาให้ได้รับการจัดสรรเท่ากับปีที่ผ่านมา

 3.2) เงินอุดหนุนทั่วไปที่กำหนดวัตถุประสงค์สำหรับใช้จ่ายเพื่อดำเนินภารกิจต่าง ๆ ให้ตั้งงบประมาณตามรายการที่เคยได้รับจัดสรร ตามเป้าหมายและความจำเป็นในการใช้เงิน

 3.3) เงินอุดหนุนสำหรับชดเชยรายได้ให้แก่องค์กรปกครองส่วนท้องถิ่นที่ได้รับผลกระทบจากการจัดเก็บภาษีที่ดินและสิ่งปลูกสร้างตามมติคณะรัฐมนตรี

 3.4) เงินอุดหนุนเฉพาะกิจ เป็นเงินอุดหนุนจัดสรรให้แก่องค์กรปกครองส่วนท้องถิ่นเพื่อดำเนินการตามวัตถุประสงค์ของเงินอุดหนุนแต่ละประเภท ให้ตั้งงบประมาณสำหรับรายการที่เคยได้รับจัดสรรตามเป้าหมายและความจำเป็นในการใช้จ่ายเงิน
 4) กรณีการเสนอขอตั้งงบประมาณไว้ที่หน่วยงานอื่นนอกเหนือจากข้อ 2) และ 3)

 4.1) สำนักงานปลัดสำนักนายกรัฐมนตรีให้เสนอขอตั้งงบประมาณ เป็นเงินอุดหนุน 2 รายการ ดังนี้ 1) เงินอุดหนุนเพื่อเป็นแรงจูงใจในการเพิ่มประสิทธิภาพในการบริหารจัดการท้องถิ่น และ 2) เงินอุดหนุนเพื่อเพิ่มประสิทธิภาพการจัดเก็บรายได้ขององค์กรปกครองส่วนท้องถิ่น

 4.2) สำนักนโยบายและแผนทรัพยากรธรรมชาติและสิ่งแวดล้อม (สผ.) ให้เสนอขอตั้งงบประมาณเป็นเงินอุดหนุนโครงการตามแผนปฏิบัติการเพื่อการจัดการคุณภาพสิ่งแวดล้อมในระดับจังหวัด

 5) การเสนอขอตั้งงบประมาณเงินอุดหนุนให้แก่องค์กรปกครองส่วนท้องถิ่น ซึ่งเป็นรายการใหม่ ให้เสนอคณะกรรมการการกระจายอำนาจให้แก่องค์กรปกครองส่วนท้องถิ่นให้ความเห็นชอบด้วย

 6) ให้สำนักงบประมาณพิจารณาจัดสรรงบประมาณเงินอุดหนุนให้แก่องค์กรปกครองส่วนท้องถิ่นตามความเหมาะสมและความจำเป็นในการใช้จ่ายเงินต่อไป

 ทั้งนี้ การตั้งงบประมาณเงินอุดหนุนรายการเงินอุดหนุนเพื่อก่อสร้าง/ปรับปรุง และบำรุงรักษาถนนให้ดำเนินการตามข้อเสนอของคณะกรรมาธิการวิสามัญพิจารณาศึกษาการถ่ายโอนทางหลวงชนบทให้กับองค์กรปกครองส่วนท้องถิ่นสภาผู้แทนราษฎร โดยแบ่งเงินอุดหนุนรายการดังกล่าวเป็น 2 ประเภท ได้แก่ 1) เงินอุดหนุนทั่วไปรายการบำรุงรักษาถนน และ 2) เงินอุดหนุนเฉพาะกิจรายการก่อสร้าง/ปรับปรุงถนน

 1.2 การขอรับการจัดสรรงบประมาณเพื่อดำเนินงานโครงการภายใต้แผนปฏิบัติการเพื่อการจัดการคุณภาพสิ่งแวดล้อมในระดับจังหวัดในปีงบประมาณ พ.ศ. 2565 ตามมติคณะกรรมการสิ่งแวดล้อมแห่งชาติและโครงการผูกพันต่อเนื่อง ภายใต้แผนงานยุทธศาสตร์ส่งเสริมการกระจายอำนาจให้แก่องค์กรปกครองส่วนท้องถิ่น รวม 43 รายการ วงเงินงบประมาณ 1,430.6847 ล้านบาท และให้ส่งเรื่องให้สำนักงบประมาณดำเนินการต่อไป ทั้งนี้ ให้สำนักงานนโยบายและแผนทรัพยากรธรรมชาติและสิ่งแวดล้อมรายงานผลการใช้จ่ายงบประมาณ และผลสัมฤทธิ์ในการดำเนินการโครงการในแต่ละปีให้คณะกรรมการการกระจายอำนาจให้แก่องค์กรปกครอง ส่วนท้องถิ่นทราบด้วย
 1.3 มอบฝ่ายเลขานุการแจ้งมติ ก.ก.ถ. ในการประชุมครั้งที่ 3/2563 เมื่อวันที่ 5 ตุลาคม 2563 เรื่อง การถอนรายการเงินอุดหนุนเพื่อสนับสนุนการดำเนินงานของอาสาสมัครสาธารณสุขประจำหมู่บ้าน (อสม.) ออกจากรายการเงินอุดหนุนที่จัดสรรให้เป็นรายได้ขององค์กรปกครองส่วนท้องถิ่นให้กระทรวงสาธารณสุขใช้สำหรับเสนอขอตั้งงบประมาณ ปีงบประมาณ พ.ศ. 2565 รายการเงินอุดหนุนค่าป่วยการอาสาสมัครสาธารณสุขประจำหมู่บ้านพร้อมทั้งแจ้งสำนักงบประมาณและกรมส่งเสริมการปกครองท้องถิ่นเพื่อดำเนินการในส่วนที่เกี่ยวข้องต่อไป

 /2.เงินอุดหนุน...

 -3-

**2. เงินอุดหนุนทั่วไปประเภทเบี้ยยังชีพต่าง ๆ อาหารกลางวัน และอาหารเสริม (นม)** 2.1 คงรายการเงินอุดหนุนทั้ง 5 รายการ ได้แก่ เบี้ยยังชีพผู้สูงอายุ เบี้ยยังชีพคนพิการ เบี้ยยังชีพผู้ป่วยเอดส์ อาหารกลางวัน และอาหารเสริม (นม) ไว้ในรายการเงินอุดหนุนเช่นเดิม เนื่องจากเป็นภารกิจถ่ายโอนให้แก่องค์กรปกครองส่วนท้องถิ่นตามแผนปฏิบัติการกำหนดขั้นตอนการกระจายอำนาจให้แก่องค์กรปกครองส่วนท้องถิ่น ฉบับที่ 1 และฉบับที่ 2 2.2 ส่งเรื่องให้สำนักงบประมาณรับข้อมูลการศึกษาของคณะอนุกรรมการด้านการเงินการคลัง และงบประมาณไปพิจารณาจัดสรรเงินอุดหนุนทั่วไปตามอำนาจหน้าที่ที่องค์กรปกครองส่วนท้องถิ่นมีอิสระในการ ใช้จ่ายเงิน เพื่อให้องค์กรปกครองส่วนท้องถิ่นสามารถดำเนินการภารกิจจัดบริการสาธารณะอื่น ๆ ให้แก่ประชาชน ในพื้นที่ให้ได้มาตรฐานตามความจำเป็นและทั่วถึง โดยคำนึงถึงการเพิ่มขึ้นของเงินอุดหนุนทั้ง 5 รายการ

**3. เห็นชอบหลักเกณฑ์และแนวทางการจัดสรรภาษีมูลค่าเพิ่มตามพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. 2542 สำหรับปีงบประมาณ พ.ศ. 2564 ดังนี้**
 3.1 ส่วนที่ 1 จัดสรรให้แก่องค์กรปกครองส่วนท้องถิ่นทุกแห่ง ให้ได้รับการจัดสรรตามอัตราส่วนร้อยละ ที่ได้รับการจัดสรรภาษีมูลค่าเพิ่มฯ ในปีงบประมาณ พ.ศ. 2563
 3.2 ส่วนที่ 2 ส่วนที่เพิ่ม ให้จัดสรรแก่ องค์การบริหารส่วนจังหวัด กรุงเทพมหานคร และเมืองพัทยา เทศบาล และ องค์การบริหารส่วนตำบล ดังนี้

 3.2.1 จัดสรรให้องค์การบริหารส่วนจังหวัดตามอัตราส่วนร้อยละที่ได้รับการจัดสรรในปีงบประมาณ พ.ศ.2563 และในระหว่างองค์การบริหารส่วนจังหวัดด้วยกันเอง ให้จัดสรรตามรายได้ต่อหัวประชากร โดยวิธีผกผัน
 3.2.2 ส่วนที่เหลือจาก 2.1 ให้จัดสรรให้กรุงเทพมหานคร เมืองพัทยา เทศบาล และ องค์การบริหารส่วนตำบล ตามรายได้ต่อหัวประชากรโดยวิธีผกผัน

**4. เห็นชอบจัดตั้งงบประมาณเงินอุดหนุนให้แก่องค์กรปกครองส่วนท้องถิ่น ประจำปีงบประมาณ พ.ศ. 2565 จำนวน 3 รายการ** ดังนี้
 4.1 รายการเงินอุดหนุนสำหรับก่อสร้างและปรับปรุงซ่อมแซมหอกระจายข่าว (เสียงตามสาย/ไร้สาย) ที่อยู่ในความรับผิดชอบขององค์กรปกครองส่วนท้องถิ่น จำนวน 7,772 แห่ง งบประมาณ 1,300 ล้านบาท
 4.2 รายการเงินอุดหนุนสำหรับปรับปรุงซ่อมแซมสถานขนส่งผู้โดยสารที่ได้รับการถ่ายโอนจากกรมการขนส่งทางบก จำนวน 96 แห่ง งบประมาณจำนวน 100 ล้านบาท

 4.3 รายการเงินอุดหนุนสำหรับสนับสนุนการก่อสร้างสระว่ายน้ำในโรงเรียนสังกัดองค์กรปกครองส่วนท้องถิ่น จำนวน 100 แห่ง งบประมาณจำนวน 100 ล้านบาท

 โดยนำข้อสังเกตของที่ประชุมประกอบการพิจารณา ดังนี้

 1) การดำเนินการหอกระจายข่าวอยู่ในความรับผิดชอบทั้งขององค์กรปกรองส่วนท้องถิ่น และกรมการปกครอง ซึ่งอาจมีความซ้ำซ้อน

 2) การดำเนินการปรับปรุงซ่อมแซมสถานีขนส่งผู้โดยสารที่องค์กรปกครองส่วนท้องถิ่นได้รับการถ่ายโอนจากกรมการขนส่งทางบก ควรมีการบริหารงานให้เกิดความยั่งยืนเพื่อการอยู่รอดโดยไม่ใช้ เงินอุดหนุนต่อไป

 3) การจัดสรรงบประมาณเงินอุดหนุนให้แก่องค์กรปกครองส่วนท้องถิ่นทั้ง 3 รายการดังกล่าว ควรจัดสรรให้เฉพาะในปีงบประมาณ พ.ศ. 2565 และไม่ควรกำหนดเป็นรายการเงินอุดหนุนในปีงบประมาณต่อ ๆ ไป

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*